Pero ¿quién nun sabía esto dende va munchu tiempu? ¿Por qué hai qu’esperar a que tengan que venir de fuera pa dicinos lo que nosotros vemos tolos díes? Un par de veces a la selmana, voi a nadar al Club Natación Santa Olaya y, de camín, paso per una zona que, nun hai muncho, taba enllena de tallerinos, de pequeñes empreses, de fabriquines que, como una sangría, fueron migayín a migayu zarrando. Los astilleros, antiguu arguyu de la ciudá (llegó a haber cinco), tan dando les caberes voquiaes. La Camocha va a quedar como una reliquia pa turistes. El comerciu de tola vida, esi comerciu de nomes tradicionales de Xixón que «facíen ciudá» , ta esapaeciendo, fagocitáu por eses grandes superficies que lleven les perres pa otru llau... Pa qué siguir. Y mientres too esto asocedía, nun se ufiertó nenguna alternativa seria a esos cierres, a toa esa perda de puestos de trabayu. El turismu y lo rellacionao cola folganza, esa ye la receta, porque nin siquier l’actividá rural, que tamién xeneraba trabayu y ocupación, se caltién en pie.
#000003